text: Olie blev til alger
  09 august 2010 kl. 09.31
  Oliealarmen i Kolding Fjord er afblæst. Det var i stedet en kilometer-lang bræmme af alger, der flyder rundt i fjorden
  Det var ikke olie, men en stor bræmme af alger, der strak sig fra Kolding Roklub og et par kilometer østpå ud i fjorden.
  Det kan Sydøstjyllands Politi mandag formiddag slå fast.
  Søndag aften blev det helt store beredskab sat i sving, da meldinger om en stor mængde olie i Kolding Fjord tikkede ind.
  
  Forsvandt af sig selv
  Men efter miljøvagten har set nærmere på pletten, kunne han slå fast, at der har været tale om de såkaldte furealger, der er et typisk sensommerfænomen.
  Furealger har et rødt skær, og kan derfor sagtens give tilskueren indtryk af at være olie. 
  Det var formentlig det syn, der snød den lystsejler, der slog alarm, da han så pletten søndag aften.
  Kolding Kommunes miljøteknikere gør ikke noget ved algerne, der er en naturlig del af fjorden, og som allerede er forsvundet igen.
  